Author: 23
Last saved by: Marianna Ferancova
Company: mvsr

Predkladacia správa

Podpredseda vlády a minister vnútra Slovenskej republiky predkladá na rokovanie Legislatívnej rady vlády Slovenskej republiky materiál „Návrh ústavného zákona o súhlase so zmenami štátnej hranice medzi Slovenskou republikou a Maďarskom“ (ďalej len „ústavný zákon“) podľa Plánu legislatívnych úloh vlády Slovenskej republiky na mesiace jún až december 2016. 
Dôvodom  predloženia návrhu ústavného zákona je podpísanie Zmluvy medzi Slovenskou republikou a Maďarskom o štátnej hranici v Amsterdame 25. januára 2016 (ďalej len „zmluva“), predmetom ktorej sú  zmeny priebehu štátnej hranice medzi Slovenskou republikou a Maďarskom, ako aj ustanovenie článku 3 ods. 2 Ústavy Slovenskej republiky (ďalej len „ústava“), podľa ktorého sa hranice Slovenskej republiky môžu meniť len ústavným zákonom.

Zmeny priebehu štátnej hranice zakotvené v  zmluve súvisia s vodohospodárskymi úpravami rieky Ipeľ a požiadavkou na preloženie hraničnej čiary do novovybudovaného koryta toku a  s kompenzáciou úbytku štátneho územia vzniknutého týmito vodohospodárskymi úpravami.

Ide o medzinárodnú politickú zmluvu, na ratifikáciu ktorej je podľa článku 7 ods. 4 ústavy  potrebný  súhlas Národnej rady Slovenskej republiky. Formou ústavného zákona o súhlase so zmenami štátnej hranice bude splnená podmienka vyplývajúca z článku 3 ods. 2 ústavy. Zmeny priebehu štátnej hranice nadobudnú účinnosť po ratifikácii zmluvy dňom nadobudnutia jej platnosti.

Ústavný zákon nebude mať vplyv na výdavky verejných rozpočtov, žiadny sociálny vplyv, vplyv na životné prostredie, na  podnikateľské prostredie ani na informatizáciu spoločnosti. Doložka vybraných vplyvov je súčasťou materiálu. Vzhľadom na to, že Jednotná metodika na posudzovanie vybraných vplyvov sa nevzťahuje na ústavné zákony a predkladaný návrh ústavného zákona nebude mať žiadny z posudzovaných vplyvov, Stála pracovná komisia na posudzovanie vybraných vplyvov pri Ministerstve hospodárstva Slovenskej republiky zaujala stanovisko, že nie je potrebné návrh ústavného zákona predložiť komisii.

Návrh ústavného zákona nie je predmetom vnútrokomunitárneho konania.

Návrh ústavného zákona je v súlade s Ústavou Slovenskej republiky, ústavnými zákonmi, ako aj s medzinárodnými zmluvami a dokumentmi, ktorými je Slovenská republika viazaná.

V medzirezortnom pripomienkovom konaní, ktoré sa uskutočnilo od 20. júna 2016 do 11. júla 2016 neboli k materiálu vznesené žiadne zásadné pripomienky; jeho vyhodnotenie je súčasťou materiálu.

Návrh ústavného zákona sa predkladá bez rozporov.